projecte-aina/catalan_government_crawling huggingface dataset:
Oblidar els 'ex', amors per internet i amors impossibles, acceptació de la pròpia sexualitat i del propi cos... i molts altres temes i dubtes dels quals no goses parlar amb els pares, professors i potser ni tan sols amb el teu cercle més íntim els trobaràs plantejats i resolts al llibre 'El consultori.
Tot el que no t'atreveixes a preguntar als pares'
Amor, sexualitat, psicologia i alimentació són els eixos principals d'aquesta recopilació en paper dels dubtes més freqüents que joves i adolescents han fet arribar de forma anònima al consultori del portal Adolescents.cat.
El llibre no s'adreça només a adolescents sinó que també és un manual per a pares i mares, familiars o mestres que interaccionen amb els joves dia a dia.
S'estructura en tres grans eixos cadascun dels quals disposa d'una entitat especialitzada de referència que respon els dubtes dels usuaris: psicologia (Interpersonal, psicologia, benestar i salut), sexualitat (l'Institut d'Estudis de la Sexualitat de la Parella, IESP) i alimentació (Associació Contra l'Anorèxia i la Bulímia - Fundació Imatge i Autoestima, ACAB-IMA).
A més, en el llibre s'hi ha afegit un nou apartat: amor.
El consultori que ha donat forma a aquest llibre va néixer de la mà
d'Adolescents.cat i la Direcció General de Joventut de la Generalitat de Catalunya amb l'objectiu de donar una resposta professional als dubtes que amoïnen als joves.
L'obra està publicada per l'editorial La Galera i l'han realitzat l'equip d'Adolescents.cat i un equip especialitzat de psicòlogues i se suma al programa televisiu a través del qual també es difon el consultori, un espai de referència entre la població juvenil catalana.
"Work and Holiday 462" és el nom d'un visat especial adreçat als joves que permetrà treballar, estudiar i viatjar per Austràlia durant un any.
Viure una experiència a l'estranger és un dels punts que molts joves tenen subratllat en el seu full de ruta vital.
Però, viure aquesta experiència en un país com Austràlia pot ser la més gran de les experiències viatgeres.
Aquest programa s'adreça a joves d'entre 18 i 31 anys que hagin finalitzat, com a mínim, dos cursos universitaris i tinguin un nivell suficient d'anglès per moure's i relacionar-se en aquest país de forma funcional.
El visat "Work and Holiday 462" permet treballar i viatjar per Austràlia durant 1 any i cursar formacions que no excedeixin els 4 mesos.
El número de places del programa per a l'Estat espanyol és de 600 i el termini de sol·licitud és el 30 de juny de 2017, tret que, les places s'exhaureixin abans.
Malgrat que el termini és força ampli, és recomanable tramitar la sol·licitud al més aviat possible, mitjançant el web del Ministeri d'Assumptes Exteriors i Cooperació.
"Work and Holiday 462" neix d'un acord entre els governs australià i espanyol.
Si tens entre 11 i 30 anys visitar la Sagrada Família et pot sortir fins a un 50% més barat.
Si mai has visitat la basílica, ara és una bona ocasió, i si ja la coneixies, el temple sempre mereix la pena torna-hi.
La promoció és vàlida fins al 30 de setembre i aplicable els dimecres, dijous i diumenges a partir de les 18:00 h fins l'hora de tancament del temple.
El descompte es pot obtenir tant en les compres fetes a través de la plataforma de venda on line com en les fetes directament a taquilla.
Tots els paquets tenen descompte, independentment de l'opció que es triï, ja sigui l'entrada bàsica o amb algun dels serveis afegits.
Caldrà presentar un document d'identificació oficial que acrediti l'edat.
El Centre de Seguretat de la Informació de Catalunya ajuda menors i joves a fer un ús el més satisfactori possible de les tecnologies amb el Programa Internet Segura.
En el marc de l'Estratègia per un internet millor per a nens i nenes de la Comissió Europea, el Programa Internet Segura del Centre de Seguretat de la Informació de Catalunya (CESICAT) t'ajuda a resoldre conflictes o problemes que et puguin sorgir mentre uses Internet.
Es tracta que puguis fer un ús el més satisfactori possible de les tecnologies.
En el web adreçat a joves Centre Internet Segura pots trobar: normes bàsiques de seguretat que hauries de conèixer; indicacions sobre quines responsabilitats es tenen quan fas ús d'Internet; una sèrie de guies amb recomanacions sobre l'ús segur de les diferents eines, i, sobretot, una línia d'ajuda directa, professional i gratuïta, la Línia d'Ajuda del Centre Internet Segura, que t'assessora i intervé en situacions de:
• Ús no autoritzat de la teva imatge.
• Presa d'identitat, en xarxes socials o en altres entorns (persones que es fan passar per tu creant un perfil fals).
• Desordres d'addicció a les noves tecnologies.
Si ets menor d'edat i experimentes alguna d'aquestes situacions, pots posar-te directament en contacte a internetsegura.cat/contactar o al telèfon 116 111 d'Infància Respon (tots els dies de l'any).
Els centres d'Internet Segura de tot Europa promouen la participació juvenil mitjançant els Panells Paneuropeus, on grups de joves d'un mateix centre educatiu es troben de forma periòdica per tractar qüestions relacionades amb Internet i les tecnologies de la informació i la comunicació.
Existeixen dos nivells diferents de panells de joves: d'11-12 anys, i de 14-15 anys.
Pots fer la proposta al teu tutor/a, cap d'estudis o coordinador/a pedagògic, i contactar amb el Centre Internet Segura.
Pau interior no és precisament el que tindreu si esteu a punt de presentar-vos a la convocatòria de setembre de les proves d'accés a la universitat (PAU).
Seran uns dies d'ansietat, nervis, incertesa i molta immersió en les matèries que heu de superar amb nota.
Serà molt important programar una bona organització del temps, optimitzar les vostres tècniques d'estudi i cercar els espais per estudiar on us pugueu concentrar millor.
La nota que assoliu i les decisions que prengueu en les pròximes setmanes seran clau pel vostre futur acadèmic i professional.
Per això, com si d'un escriptori virtual es tractés, és convenient que tinguis aquestes eines ben a prop:
El portal Què i Per Què us informarà de tots els estudis oficials de les universitats catalanes i us ajudarà a planificar el vostre futur acadèmic
El portal WINDDATAQU us amplia la informació dels diferents estudis universitaris amb una visió més profunda i analítica.
Us serà molt útil saber quines sortides laborals han trobat els joves titulats catalans.
Però la informació definitiva sobre quins són els perfils professionals més buscats, la trobareu al portal Xarxa Universitària per a l'Ocupació.
Posa't a Prova serà el portal imprescindible a utilitzar aquest dies.
Entreneu i treieu-li múscul al vostre cervell amb les més de 2.500 preguntes amb les quals us podeu exercitar.
També podeu consultar models d'exàmens anteriors de les PAU.
Tot això també ho podeu fer des del mòbil o tauleta.
Al portal Accesnet podreu consultar el resultat de les PAU i les notes de tall dels diferents estudis i centres, formalitzar la preinscripció universitària, i informar-vos del procés d'assignació de places.
Ell portal matriculauniversitaria.cat us informa de l'import dels diferents estudis universitaris així com del procés de matriculació i de sol·licitud de beques.
Dominar una tercera llengua serà fonamental tant per assolir titulacions com per impulsar el vostre futur professional, per tant, no passeu per alt el programa PARLA 3.
Per consultar tota la informació sobre beques i ajuts haureu de fer una parada obligatòria al portal de l' Agència de Gestió d'Ajuts Universitaris i de Recerca.
6, 7 i 8 de setembre, proves d'accés a la universitat.
20 i 21 de setembre, termini de preinscripció universitària.
A partir del 20 de setembre, consulta del resultat de les proves.
26 de setembre, publicació de la primera assignació de places.
Tots els estudiants assignats s'hauran de matricular el dia 27 de setembre.
Si no ho fan, perdran la plaça assignada.
3 d'octubre, publicació de primera reassignació de places.
Els cinc titulars del Carnet Jove beneficiaris de les beques de grafisme, caracterització, ambientació, muntatge musical i vestuari gaudiran d'un any d'estada formativa en pràctiques remunerades a diferents departaments de TV3.
L'Albert, la Marina, l'Aina, l'Adrià i la Meritxell comencen aquests dies l'experiència de formar part dels equips tècnics de TV3 durant un any, gràcies a una beca del Departament de Treball, Afers Socials i Famílies.
Durant la seva estada a diferents departaments de la televisió pública catalana tindran l'oportunitat d'aprendre, d'una manera molt pràctica i des de dins, una sèrie de tasques que, de ben segur, els facilitaran el seu futur accés al món professional.
Tasques de la formació: Accedirà al món del disseny gràfic dins del sector televisiu, tot coneixent mètodes i tècniques de treball del grafisme corporatiu i del grafisme de continuïtat.
També s'introduirà en el grafisme interactiu i la maquetació web, en el modelat d'escenaris 3D i en els mecanismes de la postproducció en un plató virtual.
Beca Carnet Jove Connecta't a la Caracterització
Becària: Marina Marco (27 anys), de Barcelona
Tasques de la formació: Coneixerà les tècniques de treball del servei de caracterització de TV3.
Així mateix, s'introduirà en el funcionament d'arxius d'imatges de caracterització, de les compres de material i de l'elaboració de promocions de la cadena.
Amb aquests objectius, farà pràctiques formatives en programes com ara Divendres, Espai Terra, Sense ficció, Telenotícies, Esport Club o La Riera entre d'altres.
Beca Carnet Jove Connecta't a l'Ambientació
Becària: Aina Engelhard (23 anys), de Barcelona
Tasques de la formació: Assistirà a la preparació de l'ambientació de programes enregistrats i en directe, ajudarà a dissenyar l'escenografia i també l'ambientació d'esdeveniments i actes corporatius.
Farà pràctiques al magatzem d'atrezzo i mobiliari.
Beca Carnet Jove Connecta't al Muntatge musical
Becari: Adrià Martínez (21 anys), de Sant Vicenç dels Horts
Tasques de la formació: Coneixerà les tècniques per incorporar sons i músiques de programes en directe i els mètodes de la postproducció de programes, com ara l'organització de la discoteca, les bases de dades i el tractament informàtic de la discografia.
També farà una introducció al concepte legal de drets d'autor.
Becària: Meritxell Escofet (24 anys), de Terrassa
Tasques de la formació: Coneixerà els mètodes i tècniques de treball del servei de vestuari a TV3.
Accedirà a l'operativa de la vestiteca i de les comandes de compres de material, participarà en l'anàlisi de vestuari dels programes del canal infantil, dels Telenotícies, dels programes d'esports i de La Riera.
El Programa Beques Carnet Jove de l'Agència Catalana de la Joventut ofereix un total de deu beques.
A més de les cinc corresponents a TV3, també hi ha en funcionament les beques Carnet Jove Connecta't al Còmic, al Disseny, a les Lletres, a la Ràdio i a la Fotografia.
Si ets titular del Carnet Jove pots optar a una de les beques, i si et seleccionen obtindràs una estada de pràctiques formatives remunerades a diferents empreses de referència dels sectors de la comunicació durant un any.
Pots consultar al web Estudiar a Catalunya els centres i els cicles de formació professional amb vacants per al curs 2016-2017.
Les inscripcions són obertes fins al 12 de setembre.
Després del procés ordinari de preinscripció i matrícula, en els centres i ensenyaments en què queden places vacants s'estableix un segon període de preinscripció i matrícula al setembre.
Es poden consultar els centres i els cicles de formació professional amb vacants a l'apartat "Consulta els centres educatius" de l'ensenyament corresponent a Estudiar a Catalunya.
Podeu participar en aquest segon període d'inscripció i matrícula si us trobeu en les circumstàncies següents:
Haver participar en el procés ordinari i no haver obtingut plaça.
Haver obtingut plaça en el procés ordinari i no haver-se pogut matricular per no haver superat l'avaluació de juny de l'ESO.
No haver participat en la convocatòria ordinària.
Els participants heu d'acreditar el compliment dels requisits d'accés, així com la qualificació de la prova o dels estudis que permeten l'accés, mitjançant la documentació establerta en el procés ordinari de preinscripció.
Per acreditar haver participat en el procés de preinscripció ordinari cal presentar la còpia de la sol•licitud corresponent.
El termini de presentació de sol•licituds al centre és del 8 al 12 de setembre.
Les llistes d'alumnes admesos es publicaran el proper 15 de setembre, i la matrícula la podreu formalitzar entre el 15 i 16 de setembre.
Intel·ligència artificial, smart cities, històries de negocis d'èxit i d'altres d'empreses que no van reeixir...són temes que es discutiran en les diferents trobades que el proper mes d'octubre es celebraran a Brussel·les i a diferents universitats europees.
Joves, idees i innovació europea a l'Unconvention 2016 Grow Global
Temes com la Intel·ligència artificial, les smart cities o la quarta revolució industrial seran debatuts a Brussel·les els dies 10, 11 i 12 d'octubre a l'Unconvention 2016.
La fundació paneuropea European Young Innovators Forum (EYIF) organitza aquest esdeveniment per reunir joves emprenedors amb idees innovadores amb aquelles persones que puguin donar-los acompanyament i suport: empresaris i empresàries d'èxit, inversors, acadèmics, experts, líders d'opinió, professionals del disseny de polítiques i executius de grans empreses.
Tot un seguit de trobades per estar al dia de com les empreses emergents europees poden créixer globalment des d'Europa i atreure les millors start-ups, talent i inversions d'arreu del món.
L'EYIF va néixer com a esdeveniment al 2010 fruit de la col·laboració de tres membres del Parlament Europeu, la Comissió Europea i el Consell d'Europa.
El seu objectiu és aconseguir que els joves innovadors juguin un paper transformador en el futur d'Europa, fomentant l'esperit de la innovació entre la joventut europea i donant suport al desenvolupament de les seves idees.
Les entrades a la Unconvention 2016 van dels 15€ per als estudiants fins al preu general d'entre 25€ i 45€ per assistir a les conferències d'un dia o dos, passant pels 25€ dels joves que integrin una start-up (consulta les condicions).
Així mateix, hi ha altres tipus d'entrades de fins a 159€ que inclouen l'assistència al sopar VIP del dia 11.
Per anar i tornar a Brussel·les en avió es poden trobar fàcilment vols a partir de 45€.
De la mateixa manera, a partir de 50€ pots passar dues o tres nits a la capital belga o als voltants.
Ja veus que si el tema t'interessa, no és inabastable.
La SEC2U és una iniciativa promoguda pels membres de la Startup Europe University Network (SEUN), amb el suport de la Comissió Europea, que té com a objectiu principal interrelacionar des d'una perspectiva d'emprenedoria 30 universitats europees amb els parcs científics i de negoci.
Les universitats membres de la xarxa SEUN són les següents: Universitat de Cambridge, Universitat de Salamanca, Dublin City University, U-TAD University Center, University of Nova Lisbon, Universitat de Cantabria, Universitat de Cartagena i Ravensbourne.
La setmana del 17 al 21 d'octubre tindran lloc tota una sèrie de trobades a diferents universitats europees, on emprenedors, empresaris i representants de les universitats mostraran oportunitats i suports a negocis, històries d'èxit i casos de fracàs, com a mètode d'aprenentatge, i on es podrà treballar en xarxa i establir contactes.
Les trobades seran focalitzades en l'àmbit regional i local i l'assistència és gratuïta per als participants.
Quan marxes a un altre país per estudiar, i no domines l'idioma, es poden produir-se situacions de tota mena: malentesos amb conseqüències desagradables o còmiques, impossibilitat de fer-te entendre, que se't passin terminis o tràmits, que no aportis la documentació que et demanen, problemes per trobar allotjament perquè no entens les condicions o clàusules dels contractes...
Tots aquests maldecaps te'ls pots estalviar si tens a mà el teu mòbil amb l'aplicació Guies de Conversa Universitària.
L' app, que és gratuïta, t'ofereix tot el vocabulari que necessites en l'àmbit dels estudis universitaris.
Està disponible per a iOS i Android i combina el català amb altres 10 idiomes: anglès, castellà, francès, italià, portuguès, alemany, xinès, rus, aranès i hebreu.
Inclou llistat i cercador de vocabulari i apartats amb tot el que has de saber en les diferents situacions de comunicació que, com a estudiant, pots viure en un altre país:
A més, moltes de les expressions estan enregistrades en àudio per nadius de cada idioma per tal de facilitar-te la pronunciació.
L'aplicació té una gran disponibilitat perquè no cal estar connectat a Internet per fer-la servir.
Així mateix, existeix una versió web de les guies al portal Intercat.cat.
Mou-te per la ciutat amb la guia de conversa i pronuncia i escriu tot allò que necessitis.
Sàpigues el vocabulari que desitgis en tot moment.
Tot i que costi de creure, ja fa 30 anys que tota una generació de joves a Catalunya gaudeixen dels avantatges del Carnet Jove.
Per celebrar aquest aniversari tan especial, el Carnet Jove ha preparat una sèrie d'accions que es duran a terme durant el darrer trimestre d'enguany on els i les joves de Catalunya en sereu protagonistes.
Davant la dita popular "renovar-se o morir" el Carnet Jove sempre ha triat la primera opció.
Fer anys sempre és una bona excusa per passar per l'estilista, i això és el que ha fet el Carnet Jove, renovar la seva imatge.
El carnet s'ha cansat del blau i s'ha passat al groc i al negre, una imatge més trencadora i al mateix temps més sòbria.
Per presentar en societat aquest nou "look" el carnet ha comptat amb la col·laboració d'en Peyu, l'humorista català popular per la seva cerca de nyaps arreu de Catalunya al programa APM de TV3.
En Peyu protagonitza l'espot de la nova imatge amb un estil molt especial.
Si el Carnet Jove oferís avantatges i serveis que no interessessin o agradessin a ningú no serviria de res.
Els més de 550.000 titulars del carnet demostren que sí que ho encerta, però per afinar encara més i oferir un millor servei, a partir del mes de novembre engegarà un procés participatiu entre el jovent català.
L'objectiu serà conèixer de primera mà les necessitats i preferències dels joves, per adaptar-les més acuradament a les prestacions del carnet.
Als diferents canals de difusió i a les xarxes socials del Carnet Jove es recolliran les propostes i respostes dels usuaris i es crearan grups temàtics a Facebook que podran debatre sobre els seus interessos.
També es faran tallers presencials arreu de Catalunya que s'organitzaran per grups d'edat (12-16, 17-21, 22-25 i 26-30).
Sense els seus titulars i col·laboradors el Carnet Jove no tindria raó de ser.
És per això que el Carnet Jove ha organitzat actes de reconeixement per a tothom.
L' 11 de novembre a la sala Razzmatazz de Barcelona es celebrarà un concert de reconeixement als titulars amb les bandes musical Bonobos, Doctor Prats i Itaca Band.
Les entrades ja es poden adquirir per Internet a un preu simbòlic de 3€.
Prèviament a les actuacions, hi haurà un acte de reconeixement a un grup representatiu de joves que, per la seva participació o compromís, representen a la joventut del nostre país i els valors que potencia el Carnet Jove.
Finalment, al mes de desembre es farà també un acte de reconeixement als 3.553 autònoms, empreses i institucions que col·laboren amb el Carnet Jove, gràcies als quals els joves poden gaudir de més de 8.000 avantatges.
El projecte té l'objectiu de transformar els recursos patrimonials en espais d'aprenentatge que generin recursos educatius de qualitat (activitats, tallers, etc.).
Alhora, pretén esdevenir un recurs essencial en el currículum escolar establert pel Departament d'Ensenyament.
Cal que tinguem en compte que el patrimoni cultural de Catalunya ofereix un ampli ventall d'equipaments: museus, monuments, jaciments arqueològics, serveis, xarxes i arxius.
I que l'àmbit temàtic a escollir també és força ric: història, ciència, geografia, arts, música, etc.
Tots els nivells educatius es poden beneficiar d'aquesta iniciativa, des d'educació infantil fins als estudis universitaris, passant per l'ESO, el batxillerat o els cicles formatius.
També hi ha activitats dissenyades per a alumnes d'educació especial, o adreçats a l'educació d'adults, així com activitats familiars i de lleure.
Un potent cercador permet fer la cerca utilitzant diversos criteris: nivell educatiu, tipus d'activitat, equipament o comarca.
Cada activitat adjunta una fitxa tècnica completa amb informacions com ara: etapa educativa, durada, preu per alumne, preu per grup, adreça de l'equipament i, finalment, un espai on reservar l'activitat.
Patrimoni Cultural – Educació és una iniciativa de l'Agència Catalana del Patrimoni Cultural de la Generalitat de Catalunya.
La teva edat està entre 14 i 29 anys?
Tens ganes de passar un estiu diferent, solidari i inoblidable?
T'apassiona el patrimoni, la cultura, el medi ambient, l'àmbit social?
Aleshores, la teva millor opció és apuntar-te a un camp de treball.
Enguany s'ofereixen 1.214 places per a 103 camps de treball a Catalunya i la resta de l'Estat.
Pots fer la preinscripció des d'avui a les 12h i fins al 18 d'abril a les 12h.
Què et semblaria donar un cop de mà fent un mostreig de fauna aquàtica o col·laborant en la creació audiovisual d'una entitat ambiental?
O potser prefereixes col·laborar en una recuperació d'un magatzem ferroviari o potser conèixer i conviure amb persones amb discapacitat i que puguin adonar-se que la discapacitat forma part de la seva identitat, però no ha de ser un condicionant de la nostra mirada.
Aquests són alguns dels 18 projectes que són novetat d'enguany de l'oferta de camps de treball.
I de què va això dels camps de treball?
Són estades de 15 dies en què joves de 14 a 29 anys participeu de forma voluntària en projectes de diferent tipologia: mediambiental, social, de recuperació del patrimoni arquitectònic o d'intercanvi cultural.
L'allotjament pot ser en cases de colònies, en tendes de campanya o en instal•lacions similars.
Si tens dos minuts, t'ho expliquem en aquesta animació.
I ara que ja ho has vist, has de saber que aquest estiu la Direcció General de Joventut organitza, a través de diferents associacions d'educació en el lleure, entitats i fundacions sense ànim de lucre, 51 camps de treball, 1.134 places a Catalunya i 80 places a la resta de l'Estat espanyol.
S'ofereixen 1.214 places que des d'avui i fins al 18 d'abril ja pots sol·licitar a través d'aquest web.
A l'hora de fer la preinscripció, pots assenyalar fins a tres preferències i en el sorteig del 20 d'abril (davant notari, poca broma!) es decidirà el camp de treball que finalment se t'ha assignat.
I si ets major d'edat, també pots apuntar-te als camps internacionals.
Catalunya acollirà enguany 13 camps de treball amb participació majoritària de joves estrangers (són els intercanvis de places entre entitats i organismes catalans i d'arreu del món).
Si vols creuar fronteres per a fer el camp de treball, pots optar pels intercanvis internacionals organitzats arreu del món per part de diferents organismes i associacions.
El període d'inscripció ja està és obert a través de la Coordinadora d'Organitzadors de Camps de Treball Internacionals (COCAT) i el Servei Civil Internacional (SCI).
Pots escollir entre uns 1.775 camps de treball internacionals.
Pots seguir tota l'actualitat dels camps de treball a a Twitter.